ทองปิดร่วง 17.6 ดอลล์
สัญญาทองคำตลาดนิวยอร์กปิดร่วงลง 17.6 ดอลลาร์ ที่ 1,578.1 ดอลลาร์/ออนซ์ เหตุข้อมูลเศรษฐกิจสหรัฐกระตุ้นแรงขาย
1 มี.ค. 2556

สัญญาทองคำตลาดนิวยอร์กปิดร่วงลง 17.6 ดอลลาร์ ที่ 1,578.1 ดอลลาร์/ออนซ์ เหตุข้อมูลเศรษฐกิจสหรัฐกระตุ้นแรงขาย
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 17.6 ดอลลาร์ หรือ 1.1% ปิดที่ 1,578.1 ดอลลาร์/ออนซ์
ข้อมูลเศรษฐกิจที่สดใสของสหรัฐได้กระตุ้นให้นักลงทุนเทขายทองคำซึ่งเป็นสินทรัพย์ที่ปลอดภัย เพราะโดยปรกติแล้วนักลงทุนมักจะเข้าซื้อทองคำในยามที่เศรษฐกิจชะลอตัวลง
ทั้งนี้ กระทรวงพาณิชย์สหรัฐเปิดเผยตัวเลขประมาณการครั้งที่สองของผลิตภัณฑ์มวลรวมภายในประเทศ (จีดีพี) ที่แท้จริงประจำไตรมาส 4/2555 โดยระบุว่า จีดีพีขยายตัว 0.1% ต่อปี ซึ่งดีกว่าในครั้งแรกที่ได้ประมาณการไว้ว่าหดตัวลง 0.1%
ขณะที่กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานประจำสัปดาห์ที่สิ้นสุดวันที่ 23 ก.พ.ลดลง 22,000 ราย แตะระดับ 344,000 ราย ซึ่งลดลงมากกว่าที่นักวิเคราะห์ส่วนใหญ่คาดว่าจะอยู่ที่ 360,000 ราย สะท้อนให้เห็นว่าตลาดแรงงานของสหรัฐเริ่มฟื้นตัวดีขึ้น